Projektas

LIETUVOS RESPUBLIKOS VYRIAUSYBĖ

NUTARIMAS

DĖL LIETUVOS RESPUBLIKOS VYRIAUSYBĖS 2002 M. GRUODŽIO 11 D. NUTARIMO NR. 1950 „DĖL KELIŲ EISMO TAISYKLIŲ PATVIRTINIMO“ PAKEITIMO

2024 m. _________ __ d. Nr.

Vilnius

Lietuvos Respublikos Vyriausybė n u t a r i a:

1. Pakeisti Kelių eismo taisykles, patvirtintas Lietuvos Respublikos Vyriausybės 2002 m. gruodžio 11 d. nutarimu Nr. 1950 „Dėl Kelių eismo taisyklių patvirtinimo“:

1.1.	Pakeisti 49 punktą ir jį išdėstyti taip:

„49. Maršrutinių transporto priemonių (toliau – maršrutinis transportas) leidžiama laukti stotelių laipinimo aikštelėse, o kur jų nėra, – prie kelio ženklo „Stotelė“.“

1.2.	Pakeisti 92 punktą ir jį išdėstyti taip:

„92. Jeigu avarinės šviesos signalizacijos nėra arba ji sugedusi, taip pat jeigu priverstinai sustojama ten, kur sustojusią transporto priemonę kiti eismo dalyviai pamatytų likus iki jos mažiau kaip 100 m, motorinės transporto priemonės (išskyrus mopedą, motociklą be priekabos), traktoriaus, savaeigės mašinos vairuotojas privalo nedelsdamas prieš transporto priemonių važiavimo kryptį toje važiuojamosios dalies pusėje pastatyti avarinio sustojimo ženklą: gyvenvietėse – ne arčiau kaip 25 m atstumu, o ne gyvenvietėse – ne arčiau kaip 50 m atstumu nuo sustojusios transporto priemonės. Jei tamsiuoju paros metu arba esant blogam matomumui sugedo bent viena galinė gabaritinė šviesa ir neveikia avarinė šviesos signalizacija, transporto priemonės gale privalo būti pritvirtintas avarinio sustojimo ženklas.“.

1.3.	Pakeisti 117 punktą ir jį išdėstyti taip:

„117. Jeigu važiuojamoji dalis horizontaliojo ženklinimo linijomis ir (arba) kelio ženklais suskirstyta į eismo juostas, transporto priemonės turi važiuoti šiomis juostomis. Užvažiuoti ant brūkšninių horizontaliojo ženklinimo linijų leidžiama tik persirikiuojant į kitą eismo juostą, kirsti ištisines horizontaliojo ženklinimo linijas leidžiama tik Taisyklių 3 priede nurodytais atvejais, taip pat išskirtinėje situacijoje, kai tęsti važiavimo nekeičiant eismo juostos neįmanoma dėl stacionarios kliūties važiuojamojoje dalyje (nuvirtęs medis, įvykęs eismo įvykis, priverstinai sustojusi ar neleistinoje vietoje pastatyta transporto priemonė ar kiti eismą ribojantys stacionarūs objektai), kai tai daryti saugu ir nekliudoma kitiems eismo dalyviams. Jeigu yra ištisinė horizontaliojo ženklinimo linija (vienguba ar dviguba), skirianti priešingų krypčių eismo juostas, vairuotojas privalo važiuoti dešiniau nuo jos.“

1.4.	Pakeisti 126 punktą ir jį išdėstyti taip:

„126. Vairuotojas, atsižvelgdamas į greitį, privalo laikytis tokio atstumo, kad neatsitrenktų į priekyje važiuojančią transporto priemonę, jeigu ji būtų stabdoma, taip pat palikti tokį tarpą iš šono, kad eismas būtų saugus. Rekomenduojama, kad atstumas iki priekyje važiuojančios transporto priemonės būtų ne mažesnis kaip per dvi sekundes nuvažiuojamas atstumas arba ne mažesnis kaip pusė spidometro rodmens, paversto metrais, pavyzdžiui, kai greitis 70 km/h, atstumas turi būti ne mažesnis kaip 35 m, jeigu eismo sąlygos nereikalauja kitaip. Motorinių transporto priemonių, traktorių, savaeigių mašinų vairuotojai, apvažiuodami arba lenkdami pėsčiuosius, dviratininkus, elektrinių mikrojudumo priemonių vairuotojus, tarp vairuojamos transporto priemonės ir nurodytų eismo dalyvių privalo palikti ne mažesnį kaip 1,0 m šoninį atstumą, kai motorinių transporto priemonių, traktorių, savaeigių mašinų važiavimo greitis ne didesnis kaip 50 km/h, ir ne mažesnį kaip 1,5 m šoninį atstumą, kai motorinių transporto priemonių greitis didesnis kaip 50 km/h.“

1.5.	Pakeisti 176.3 papunktį ir jį išdėstyti taip:

„176.3. palikti stovėti didesnės kaip 3,5 t didžiausiosios leidžiamosios masės krovininius automobilius ir jų priekabas, daugiau kaip 12 sėdimų vietų autobusus, taip pat traktorius, savaeiges mašinas ir jų priekabas;“.

1.6.	Pakeisti 1 priedą:

1.6.1.	Pakeisti 5 punktą ir jį išdėstyti taip:

„5. Galiojimo zoną turinčių draudžiamųjų kelio ženklų Nr. 319, 325, 327, 329, 331–335 draudimai galioja nuo draudžiamojo kelio ženklo iki artimiausios sankryžos (įskaitant sankryžos plotą) ar važiuojamųjų dalių sankirtos (įskaitant sankirtos plotą) už draudžiamojo kelio ženklo, kurios pažymėtos vairuotojui skirtais pirmumo kelio ženklais, kelio ženklais „Lygiareikšmių kelių sankryža“, „Sankryža su šalutiniu keliu“, „Šalutinis kelias iš dešinės“, „Šalutinis kelias iš kairės“ arba „Eismas ratu“, o gyvenvietėse, kai nėra nurodytos sankryžos ar važiuojamųjų dalių sankirtos, – iki gyvenvietės pabaigos, pažymėtos nurodomuoju kelio ženklu „Gyvenvietės pabaiga“.“.

1.6.2.	Pakeisti 8 punktą:

1.6.2.1.	Papildyti kelio ženklu Nr. 561:

„561	Mažos taršos zona	Savivaldybės tarybos nustatyta miesto teritorija, kurios visuose keliuose už kelio ženklo draudžiamas arba ribojamas taršių transporto priemonių eismas“.

1.6.2.2.	Papildyti kelio ženklu Nr. 562:

„562	Mažos taršos zonos pabaiga	Pažymi vietą, nuo kurios negalioja kelio ženklo „Mažos taršos zona“ reikalavimai“.

1.6.3.	Pakeisti 11 punktą ir papildomą lentelę Nr. 851 išdėstyti taip:

„851	Degalų ir energijos šaltinių rūšys	Naudojama su ženklu „Degalinė“ ir nurodo degalinėje esančių degalų ir energijos šaltinių rūšis (pavyzdžiui, elektros energija, vandenilio dujos, suslėgtos gamtinės dujos, suskystintos gamtinės dujos, suskystintos naftos dujos)“.

1.7.	Pakeisti 3 priedo 1.14 papunktį ir jį išdėstyti taip:

„1.14. Dviračių pervaža (dvi lygiagrečios linijos, sudarytos iš kvadratų) žymi vietą, kur dviračių takas, dviračių juosta kerta važiuojamąją dalį. Dviračio, motorinio dviračio ir elektrinės mikrojudumo priemonės vairuotojui leidžiama užvažiuoti ant dviračio pervažos ženklinimo.

“.

2.	Nustatyti, kad šis nutarimas įsigalioja 2024 m. rugsėjo 1 d.

Ministras Pirmininkas
Susisiekimo ministras